**Maia Vahtramäe** (sündinud 20. oktoobril 1991) on eesti poplaulja. 

Ta sai tuntuks ansambli Põhja-Tallinn solistina ja TV3 sarisaate "Su nägu kõlab tuttavalt" teise hooaja (2013) saadetes osalejana.

Tegevus ansambli Põhja-Tallinn naissolistina
--------------------------------------------

Maia Vahtramäe oli umbes 2010. aastast peadpööritava kiirusega populaarsust kogunud ansambli Põhja-Tallinn naissolist, kuid ta lahkus ansamblist 2013. aastal, sest tervis ei pidanud suurele esinemiskoormusele ja avalikkuse tähelepanule vastu. Seejärel elas, õppis ja puhkas ta poolteist aastat Inglismaal, kogus positiivseid emotsioone ning tegeles pereloomisega Eestis. Kuid 2017. aastast tegi jälle ansambliga koostööd.

Kui veel 2023. aasta aprilli lõpus esineti tegusalt koos ansambli Põhja-Tallinn aastapäevakontsertidel, siis 2023. aasta juunis läksid ansambli ja nende staažika naisssolisti teed uuesti lahku. "Põhja-Tallinna kui bändiga saavutasime me samas kõik, mis Eestis võimalik," on Vahtramäe öelnud seda eluperioodi kokku võttes. "Neil oli aeg kellegi teisega edasi liikuda, mina ei soovinud edasi liikuda," on Vahtramäe ansamblist lahkumist kommenteerinud.

Tegevus näitleja, sooloartisti ja laulusõnade autorina
------------------------------------------------------

2018. aasta suvel näitles ta mängufilmides "Kiirtee põrgusse" (õudusfilm, 2019, režissöör Urmas Eero Liiv) ja "Mehed" (komöödia, 2019, režissöör Gerda Kordemets); esimese juures sai kätt proovida ka kostüümikunstnikuna.

Muusikalist koostööd on ta teinud poplaulja Janne Saare ja räppar Bad Artiga laulu "Tähtede poole" kaasautori ja esitajana, laulu muusikavideo dünaamilisuse nimel õppis ta selleks koguni pika rulaga rulatama. Koostöös Janne Saarega on sündinud tal ka laul "Paradiisi" (2019). 

Laulusõnu on Maia Vahtramäe kirjutanud peale oma ansambli- ja soololaulude ka muude muusikaliste koosseisude lauludele; tema sõnadega on laulnud nii teised solistid, vokaalansamblid kui ka isegi segakoorid.

Muu tegevus
-----------

Maia Vahtramäe on õppinud Tallinna Tööstushariduskeskuses rätsepaks ja meesterätsepaks ning korjanud selle eriala kogemusi Põhja-Norrast, kus oli rätsepapraktikal. Õmblemine on tema jaoks laulmisele vaheldust pakkuv hobi, aga ka teine elukutse. Seni on ta kujundanud ja õmmelnud nii fantaasiarikkaid kostüüme kui teinud ka klassikalist rätsepatööd.

Helisalvestisi
--------------

* "Üks viis" (CD, 2010, koos vokaalansambliga Greip)
* "Moonwalk Street 19 megahitti" (CD, 2012, koos paljude esitajatega)
* "Per aspera ad astra" (CD, 2012, koos ansambliga Põhja-Tallinn)
* "DNA" (CD, 2014, Sven Lõhmuse laulud, koos paljude esitajatega)
* "Dekaad" (CD, 2020, koos Wild Disease'iga)
* "Alati olemas" (CD, 2017, koos ansambliga Põhja-Tallinn)
* "C'est la vie" (CD, 2022, koos ansambliga Põhja-Tallinn)

Isiklikku
---------

Maia Vahtramäe elukaaslane on filmirežissöör Tanel Toom.

Viited
------

1. ↑
2. ↑  Kathariina Toomemets. Tere tulemast tagasi! Kaunis ja andekas Maia Vahtramäe on Põhja-Tallinnas tagasi! Õhtuleht.ee, 12.03.2017.
3. ↑  Jaanus Hämarsoo. Maia Vahtramäe seljatas elu suurima kriisi Kroonika/Delfi, 10.05.2019.
4. ↑  Maia Vahtramäe: ma ei läinud poiste juurde jutuga, et tahan tagasi tulla ERR Menu, 14.03.2017.
5. ↑  Maia Vahtramäe: muusikud ärkavadki hilisõhtul ellu ERR Menu, 20.04.2023.
6. ↑  Maia Vahtramäe lahkus taas ansamblist Põhja-Tallinn ERR Menu, 14.06.2023.
7. ↑  Jaanus Hämarsoo. Maia Vahtramäe seljatas elu suurima kriisi Kroonika/Delfi, 10.05.2019.
8. ↑  Kerttu Jõgi. Mis sai Maia Vahtramäest ja kes on Johanna? Põhja-Tallinn sai uue liikme Õhtuleht.ee, 14.06.2023.
9. ↑  Maia Vahtramäe hakkas näitlejaks ja kostüümikunstnikust Kroonika/Delfi, 02.10.2018.
10. ↑  Kathariina Toomemets. Maia Vahtramäe üllitas Janne Saare ja Bad Artiga uue muusikavideo: õppisin selle jaoks võtteplatsil ka longboard'iga sõitma Õhtuleht.ee, 12.06.2018.
11. ↑  Maia Vahtramäe laulusõnade autorina andmebaasis Ester. Vaadatud 01.07.2023.
12. ↑  Jaanus Hämarsoo. Maia Vahtramäe seljatas elu suurima kriisi Kroonika/Delfi, 10.05.2019.
13. ↑  Teet Korsten. "Tanel Toom: "On päris valus, kui näed: "Issand, ma olen nagu Andres""". *Põhjarannik*.